A BIZOTTSÁG 816/2007/EK RENDELETE
(2007. július 12.)
a 3448/93/EK tanácsi rendelet hatálya alá tartozó mezőgazdasági termékek feldolgozásával előállított, Törökországból behozott egyes árukra alkalmazandó éves vámkontingensek megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre (1) és különösen annak 7. cikke (2) bekezdésére,
mivel:
(1)
Az EK-Törökország Társulási Tanács 1/95 határozata (2) megvalósítja a vámunió végső szakaszát. A határozat V. szakasza meghatározza a feldolgozott mezőgazdasági termékekre vonatkozó kereskedelmi szabályozást.
(2)
Az EK-Törökország Társulási Tanács 1/97 határozata (3) egyes feldolgozott mezőgazdasági termékekre vonatkozó szabályozást határoz meg.
(3)
Az EK-Törökország Társulási Tanács 1/2007 határozata (4) egyes feldolgozott mezőgazdasági termékekre vonatkozó kereskedelmi fejlesztéseket állapít meg, amelyek célja a vámunió elmélyítése és kiszélesítése, valamint az Unió 2004-es bővítését követő gazdasági konvergencia fokozása. Ezek a fejlesztések engedményeket foglalnak magukban vámmentes kontingensek formájában. Az ezeken a kontingenseken kívüli behozatalra továbbra is a jelenlegi kereskedelmi rendelkezéseket kell alkalmazni.
(4)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (5) megállapítja a vámkontingensek kezelésére vonatkozó szabályokat. Az e rendelet által megnyitott vámkontingenseket e rendelkezéseknek megfelelően kell kezelni.
(5)
A 2006-ra és az azt követő évekre vonatkozóan a 3448/93/EK tanácsi rendelet hatálya alá tartozó mezőgazdasági termékek feldolgozásával előállított egyes áruknak Törökországból az Európai Közösségbe való behozatalára alkalmazandó vámkontingensek megnyitásáról szóló, 2005. december 13-i 2026/2005/EK bizottsági rendeletet (6) hatályon kívül kell helyezni. A 2007. január 1. és a hatályon kívül helyezés között e rendelet alapján behozott mennyiségeket a megfelelő új kontingensekből le kell vonni.
(6)
Az e rendeletben előírt intézkedések összhangban állnak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,
ELFOGADTA EZT A RENDELETET:
1. cikk
A mellékletben meghatározott termékek Törökországból való behozatalára vonatkozó közösségi vámkontingensek 2007-től kezdődően minden évben január 1-jétől december 31-ig vannak megnyitva, a mellékletben foglalt feltételek szerint.
A kontingensek keretein belül a termékek beléptetéséhez az 1/2006 EK-Törökország vám-együttműködési bizottsági határozatnak megfelelő A.TR. szállítási bizonyítványt kell bemutatni.
2. cikk
Az 1. cikkben említett közösségi vámkontingenseket a Bizottság a 2454/93/EGK rendelet 308a., 308b. és 308c. cikkével összhangban kezeli.
3. cikk
A 2026/2005/EK rendelet hatályát veszti e rendelet hatálybalépésének napján. A 09.0232 tételszám alá tartozó termékekre vonatkozó vámkontingensből le kell vonni a 2026/2005/EK rendelet alapján 2007. január 1. és e rendelet hatálybalépése között behozott tésztafélék (09.0205 tételszám) mennyiségét.
4. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. július 12-én.